322. pr. n. e.

__NOTOC__

Godina **322. pne.** bila je godina predjulijanskog rimskog kalendara. U rimskoj državi bila je poznata kao **Godina konzulstva Rulijana i Kurva** (ili, rjeđe, **godina 432. ''[[Ab urbe condita]]**''). Oznaka 322. pne. za ovu godinu se koristila od ranog srednjeg vijeka, kada je kalendarska era Anno Domini postala glavna metoda u zapadnoj Evropi sa označavanje godina.

## Događaji
* Borba za carstvo Aleksandra Velikog počinje kada u Babilonu regent Perdika, koji vlada u ime Aleksandrovog slaboumnog brata Filipa Arideja i tek rođenog sina Aleksandra IV nastoji konsolidirati svoju vlast uz pomoć Eumena. 
* Lamijski rat: Makedonska pojačanja pod Leonatom prodiru u Grčku kako bi oslobodili snage guvernera Antipatera opsjednute u Lamiji od grčkih ustanika. Leonat gine u okršaju s Grcima, ali uspješno oslobađa Antipaterovu vojsku.
* Nakon što mu je Aleksandrova majka Olimpijada ponudila ruku svoje kćeri i Aleksandrove sestre Kleopatre, Perdika odlučuje prekinuti zaruke s Nikejom, Antipaterovom kćerkom te tako stiče Antipaterovo neprijateljstvo.
* Nastojeći konsolidirati vlast, Perdika naređuje pokretanje pohoda na Kapadokiju i Paflagoniju, jedinu oblast Male Azije koju Aleksandar nije stigao pokoriti, a čiji je nominalni guverner Perdiki vjeran Eumen. Zadatak je povjeren Antigonu, guverneru Frigije, Likije i Pamfilije, ali on to odbija učiniti. Perdika ga nakon toga poziva u Babilon gdje bi mu se sudilo zbog neposluha, ali Antigon umjesto toga bježi u Grčku zajedno sa svojim sinom Demetrijem.
* Nastojeći spriječiti Perdiku da službenim pokapanjem Aleksandra stekne pravo na njegovo prijestolje, guverner Egipta Ptolemej krade njegovo Aleksandrovo tijelo iz Babilona te ga dovodi u Memfis gdje će biti sahranjen u zlatnom sarkofagu. Ptolomej dodatno konsolidira vlast likvidacijom Kleomena iz Naukratisa, svog prethodnika i zamjenika koji je tokom godina vlasti akumulirao ogromno bogatstvo. S tim sredstvima Ptolomej pokreće vojni pohod kojim se, bez Perdikine dozvole, Egiptu pripajaju grčke kolonije u Kirenajci. Ptolemej se ženi sa Taidom, nekadašnjom Aleksandrovom ljubavnicom.
* Piton, satrap Velike Medije guši pobunu Aleksandrovih veterana koji su se, nezadovoljni životom u vojnim kolonijama na istoku carstva, htjeli vratiti kući.
* 5.9. - Lamijski rat: Bitka kod Kranona kojom Antipater, pojačan Kraterovim kontingentima, nanosi poraz grčkim ustanicima, a nakon čega Atena pokušava započeti pregovore o kapitulaciji. Antipater, nastojeći maksimalno odužiti pregovore i tako oslabiti atensku pregovaračku poziciju, započinje pregovore sa svakim pobunjenim gradom zasebno.
* Atenske vlasti iz egzila vraćaju protjeranog govornika i diplomata Demada kako bi on zajedno s Fokionom zaključio mir s Makedoncima. Demad nagovara atenske građane da Demostena i Hiperida, vođe anti-makedonske stranke, osude na smrt kako bi odobrovoljili Antipatera. Demosten bježi, ali je uhvaćen te pije otrov. Hiperid se sklanja na Eginu, ali ga Makedonci hvataju i ubijaju u Posejdonovom hramu gdje se sklonio. Nakon toga je sklopljen mir temeljem koga Atena gubi nezavisnost, a Makedonci uspostavljau garnizon u Pireju.
* Perdika konačno poduzima pohod nakon koga je skršen otpor u Kapadokiji, a vlast u njoj predana Eumenu.
* Antigon nagovara Antipatera i Kratera da se okrenu protiv Perdike, a tom savezu se kasnije priključuju i Lizimah u Trakiji, Seleuk i Ptolemej.
* Chandragupta Maurya zbacuje dinastiju Nanda i postaje prvi vladar Maurijske dinastije u Indiji.

## Rođenja
*

## Smrti
* Leonat, makedonski oficir u vojsci Aleksandra Velikog i jedan od dijadoha (r. 356. pne.)
* 7.3. – Aristotel, grčki filozof i naučnik (r. 384. pne.)
* 12.10. – Demosten, atenski državnik, poznat kao najveći od svih grčkih oratora (r. 384. pne.)
* Hiperid, atenski orator (r. 390. pne.)
* Kleomen iz Naukratisa, zamjenik makedonskog vladara Egipta, Ptolomeja